ธนาคารออมสิน ปิดลงทะเบียนเงินกู้ฉุกเฉินเฉพาะ วงเงิน 50,000 บาท ชั่วคราว ผู้มีรายได้ประจำสนใจยื่นกู้เต็มวงเงิน
ธนาคารออมสิน ปิดลงทะเบียนเงินกู้ฉุกเฉินเฉพาะ วงเงิน 50,000 บาท ชั่วคราว ผู้มีรายได้ประจำสนใจยื่นกู้เต็มวงเงิน นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ตามที่ธนาคารออมสินได้เปิดให้บริการสินเชื่อเพื่อเป็นค่าใช้จ่ายสำหรับผู้ที่ได้รับผลกระทบจากโรคโควิด-19 ใน 2 ประเภท คือ สินเชื่อผู้มีอาชีพอิสระ วงเงินกู้รายละไม่เกิน 10,000 บาท วงเงินสินเชื่อรวม 20,000 ล้านบาท และสินเชื่อผู้มีรายได้ประจำ วงเงินกู้รายละไม่เกิน 50,000 บาท วงเงินสินเชื่อรวม 20,000 ล้านบาท เพื่อเพิ่มสภาพคล่องชั่วคราวในการดำรงชีวิตแก่ประชาชนที่ได้รับผลกระทบโดยให้ลงทะเบียนผ่านเว็บไซต์ธนาคารออมสิน www.gsb.or.th เมื่อวันที่ 15 เมษายนที่ผ่านมานั้น มีผู้สนใจลงทะเบียนยื่นเรื่องขอสินเชื่อทั้ง 2 ประเภทเป็นจำนวนมาก โดยเฉพาะสินเชื่อผู้มีรายได้ประจำ วงเงินกู้ต่อรายไม่เกิน 50,000 บาท และเมื่อวันที่ 23 เมษายน 2563 เวลา 17.00 น. ที่ผ่านมา มีผู้ลงทะเบียน รวมกว่า 6 แสนคน คิดเป็นวงเงินสินเชื่อกว่า 3 หมื่นล้านบาท ซึ่งเกินวงเงิน 20,000 ล้านบาท ที่ ครม.ได้ให้กรอบไว้ ดังนั้นเพื่อให้เป็นไปตามเจตนารมณ์ของโครงการในการให้ความช่วยเหลือลูกค้าและประชาชนอย่างทั่วถึง ธนาคารออมสินจึงขอปิดระบบการลงทะเบียนชั่วคราว เฉพาะสินเชื่อผู้มีรายได้ประจำ วงเงิน 50,000 บาท เท่านั้น เพื่อเร่งดำเนินการตรวจสอบคุณสมบัติของผู้ที่ลงทะเบียนแล้วให้เร็วที่สุด ซึ่งจะทราบในเบื้องต้นถึงจำนวนเงินที่คาดว่าจะอนุมัติและวงเงินคงเหลือ เพื่อพิจารณาเปิดให้ลงทะเบียนรอบใหม่ต่อไป ทั้งนี้สำหรับสินเชื่อผู้มีอาชีพอิสระ วงเงิน 10,000 บาท ยังสามารถลงทะเบียนได้ตามปกติสำหรับผู้ที่ลงทะเบียนยื่นกู้เรียบร้อยแล้ว ทั้งสินเชื่อวงเงิน 10,000 บาท และวงเงิน 50,000 บาท ให้เตรียมเอกสารประกอบการกู้ตามที่ธนาคารกำหนดไว้ให้พร้อม เบื้องต้นธนาคารจะติดต่อทางข้อความ SMS ซึ่งจะเริ่มตั้งแต่วันที่ 7 พฤษภาคม 2563 เป็นต้นไป เพื่อแจ้งกำหนดการในการเข้าไปทำสัญญา หรือยื่นเอกสารที่สาขากำหนด เพื่อเข้าสู่กระบวนการพิจารณาสินเชื่อต่อไป